[{"text_idx": "#000000", "text": "Disgrifiad o\u2019r llun, I ba gyfeiriad mae dwyieithrwydd yn mynd?"}, {"text_idx": "#000001", "text": "Cafodd cyngor cymuned o Sir Ddinbych ei feirniadu'n hallt am ddarparu agenda\u0302u a dogfennau yn uniaith Gymraeg yr wythnos hon."}, {"text_idx": "#000003", "text": "Felly beth yw gwerth dwyieithrwydd yn ymarferol, a pha mor llesol ydy o i'r Gymraeg? Dyna ofynnodd Cymru Fyw i'r rhai sy'n cefnogi naill ochr y ddadl:"}, {"text_idx": "#000004", "text": "Aneirin Karadog, cyn Fardd Plant Cymru"}, {"text_idx": "#000005", "text": "\"Dwi'n meddwl fod dwyieithrwydd yn bwysig ond pan mae pobl yn dweud fod dwyieithrwydd yn bwysig, mae'n anodd gwybod o ba ochr maen nhw'n dod."}, {"text_idx": "#000006", "text": "\"Dwi hefyd yn meddwl bod unieithrwydd yn bwysig lle bo'n briodol. Dyw hi ddim yn neud synnwyr, er enghraifft, i bapurau bro orfod dwyieithogi eu hunen os oes ganddyn nhw gynulleidfa Gymraeg."}, {"text_idx": "#000007", "text": "\"Ac os yw cyfarfodydd yn cael eu cynnal i gymuned sy'n hollol Gymraeg i bob pwrpas, dylai'r Gymraeg fod yn brif iaith a dylai fod yna ymdrechion i gyfieithu ar y pryd. Dwi'm yn derbyn y ddadl bod hi'n costio lot."}, {"text_idx": "#000008", "text": "\"O'dd yr ombwdsman yn trafod y ddeddfwriaeth yn 1993 a 2011 - beth yw heina yw deddfau o blaid y Gymraeg a nid o blaid dwyieithrwydd felly dwi'n meddwl mai'r peryg efo dwyieithrwydd yw ei fod e'n glastwreiddio [y Gymraeg] yn y pen draw."}, {"text_idx": "#000009", "text": "\"Yn Iwerddon maen nhw'n siarad lot mwy am ddwyieithrwydd am bod eu hiaith nhw wedi ei lastwreiddio a bod 'na blygu i'r Saesneg. Dwi'n meddwl bod angen cynnal yr amodau ar gyfer ffyniant yr iaith yn naturiol ac yn unieithyddol lle bo hynny'n briodol."}, {"text_idx": "#000011", "text": "\"Ma' pobl sy'n siarad Gwyddeleg yn cael eu hystyried yn ddwyieithog yn hytrach na rhai sy'n siarad Gwyddeleg. 'Ni heb gyrraedd y pwynt yna diolch byth yng Nghymru, mae 'na dal fynd ac ymfalchi\u0308o mewn cynnal digwyddiadau yn Gymraeg."}, {"text_idx": "#000013", "text": "\"Ac yn Llydaw dwi'n gwbod fod yna gyfarfodydd plwy sy' wedi cael gorchymyn i beidio defnyddio'r Llydaweg, er bod pawb yn gallu siarad Llydaweg ar y pwyllgor - bod rhaid iddyn nhw fod yn Ffrangeg. Felly dwi'n meddwl ein bod ni'n fwy ffodus bod doctrine fel yna ddim yn cael ei wthio arnom ni."}, {"text_idx": "#000014", "text": "\"Fydden ni ddim yn licio meddwl bod pobl yn mynd yn nerfys rhag defnyddio'r Gymraeg nawr rhag ofn ca'l eu ceryddu.\""}, {"text_idx": "#000015", "text": "\"Dwi o'r farn ddylie ni ddim bod yn siarad am Gymry di-Gymraeg ac yn y blaen, dylie ni fod yn pwsho pawb naill ai yn ddwyieithog neu gyda ymwybyddiaeth o ddwyieithogrwydd."}, {"text_idx": "#000016", "text": "\"Ma'r term 'Cymry di-Gymraeg' ei hun yn afiach. Dwi'n gwbod mai so\u0302n am yr iaith ma' nhw, ond mae e'n beth mor negyddol i alw rhywun sy' methu siarad Cymraeg."}, {"text_idx": "#000017", "text": "\"Be' dwi'n feddwl yn bersonol sy' isie yw 'chydig bach o common sense. Dwi'n dod o gefndir lle dwyt ti ddim yn siarad Cymraeg o flaen pobl sy' ddim yn siarad Cymraeg achos mae'n rude. Yn yr un ffordd mae unrhyw un sy'n sarnu ar yr iaith Gymraeg yr un mor rude."}, {"text_idx": "#000018", "text": "\"Dwi isie gweld Cymru lle mae pawb yn ddwyieithog. Dwi'm yn meddwl dylie 'na fod ysgolion Cymraeg a di-Gymraeg - mae nifer yn popio fyny sy'n ddwyieithog fel sy' yng Ngwaelod y Garth (Caerdydd) nawr. Hwnna yw'r ffordd ymlaen ar gyfer addysg yng Nghymru ac ar gyfer yr iaith hefyd."}, {"text_idx": "#000019", "text": "\"Mae gormod o bobl ar y funud yn defnyddio'r iaith fel arf naill ai yn erbyn pobl sy' methu siarad neu pigo ar y ffaith bod e'n costio i 'neud bob dim. Be' ma'r cyngor yma yn Ninbych yn 'neud drwy peidio cael stwff yn ddwyieithog yw codi stw\u0302r."}, {"text_idx": "#000020", "text": "\"Dwi'n credu bod isie i bobl fyw yn y byd real, ac y byd real yw Cymru dwyiethog - dyna be ddylse ni fod, a dyna dwi'n ymladd i drio wneud. Er enghraifft, dwi'n ddwyieithog, dwi'n siarad Cymraeg a Saesneg, weithie ar yr un pryd, siarad 'hanner and half' - ma'n un o'r pethe mwya' naturiol yn y byd!\""}, {"text_idx": "#000021", "text": "Beth yw eich barn chi ar ddwyieithrwydd? Ebostiwch cymrufyw@bbc.co.uk neu gysylltwch ar Twitter @BBCCymruFyw"}, {"text_idx": "#000023", "text": "Cymraeg yn unig: Beirniadu cyngor"}, {"text_idx": "#000026", "text": "'Mewn dagrau' oherwydd system stopio troli\u0308au archfarchnad"}, {"text_idx": "#000027", "text": "'Diolch am y prawf rheolaidd a achubodd fy ngolwg'"}, {"text_idx": "#000029", "text": "Ateb y Galw: Lewis Owen"}, {"text_idx": "#000031", "text": "'Hiraeth ac ansicrwydd yn naturiol': cyngor i fyfyrwyr newydd"}, {"text_idx": "#000032", "text": "Gareth Hughes: O wleidyddiaeth i arlunio"}, {"text_idx": "#000033", "text": "Yr artist lliwddall sy\u2019n chwarae gyda lliwiau"}]